830123300973

+7 707 523 3848

МЫНБАЕВ Амирбек Кансапарулы,  
Б.Биболатұлы атындағы жалпы орта мектебінің физика пәні мұғалімі.

Түркістан облысы, Төлеби ауданы

**ФИЗИКА ПӘНІН ОҚЫТУДА ИНТЕРАКТИВТІ ӘДІСТЕРДІҢ ТИІМДІЛІГІ**

Қазіргі заманғы білім беру жүйесі мұғалімнен дәстүрлі оқытудан алыстап, жаңартылған мазмұнға сәйкес әдістерді шебер қолдануды талап етеді. Соның ішінде оқушыны білім алудың белсенді субъектісіне айналдыруда интерактивті оқыту әдістерінің маңызы ерекше. Физика – нақты ғылымдар қатарындағы күрделі пәндердің бірі болғандықтан, оны оқытуда оқушының пәнге қызығушылығын ояту, ғылыми ұғымдарды өмірмен байланыстыра жеткізу, тәжірибемен ұштастыру аса қажет. Интерактивті әдістер осы мақсаттарға жетуде тиімді құрал бола алады.

Интерактивті оқыту әдістері – мұғалім мен оқушы, оқушы мен оқушы арасындағы өзара әрекетке негізделген, оқушыны белсенді қатысушы ететін оқыту тәсілдері. Мұндай әдістерде білім оқушыға дайын күйінде берілмейді, керісінше, оқушының өз бетімен ізденіп, талдап, қорытынды жасауына жағдай жасалады. Бұл тәсілдер оқу материалын тереңірек меңгеруге, өз ойын еркін жеткізуге, түрлі көзқарастарды салыстырып, сыни ойлауға мүмкіндік береді.

Физика сабағында интерактивті әдістерді қолдану арқылы оқушылардың пәнге деген қызығушылығы артып қана қоймай, олардың ғылыми танымдық қабілеттері дамиды. Мысалы, «Миға шабуыл» әдісі жаңа тақырыпты бастау кезінде оқушылардың алдын ала білетін ақпараттарын еске түсіруге мүмкіндік береді. «Венн диаграммасы» арқылы екі физикалық ұғымды салыстырып, айырмашылықтары мен ұқсастықтарын анықтайды. Бұл әдістер оқушының танымдық белсенділігін арттырып, логикалық ойлау қабілетін жетілдіреді.

Сонымен қатар, цифрлық ресурстарды қолдану арқылы интерактивті оқытуды жаңа деңгейге көтеруге болады. Мысалы, PhET симуляторлары оқушыларға күрделі физикалық процестерді визуалды түрде көруге мүмкіндік береді. Ток тізбегін құрастыру, кернеуді өзгерту, күштердің әсерін бақылау сияқты әрекеттерді оқушы онлайн түрде өзі басқарып, тәжірибе жүргізе алады. Бұл – теориялық білімді практикамен ұштастырудың ең тиімді жолдарының бірі.

Мен өз тәжірибемде интерактивті платформаларды жиі қолданамын. Мысалы, 9-сыныпта «Электр тогының жұмысы мен қуаты» тақырыбын өткен кезде оқушыларға PhET симуляциясы арқылы электр тізбегін құрастыру тапсырмасы берілді. Әр оқушы виртуалды түрде өткізгіштерді, резисторларды, амперметр мен вольтметрді орналастырып, нақты өлшемдер арқылы есеп жүргізді. Бұл олардың тақырыпты терең түсінуіне, физикалық заңдылықтарды өмірмен байланыстыруына себеп болды. Мұндай тәсілдер оқушылардың пәнге деген сенімін арттырып, оларға өзін физик ретінде сезінуге жол ашады.

Интерактивті оқыту тек технологиялық құралдармен шектелмейді. Топтық жұмыс, пікірталас, зерттеушілік тапсырмалар да интерактивті тәсілдердің бір бөлігі болып табылады. Мысалы, «RAФТ» әдісі арқылы оқушыларға «Мен – жарық сәулесімін», «Мен – атоммын» деген тақырыптарда шығармашылық мәтін жазуға тапсырма беріледі. Бұл оқушылардың шығармашылық қиялын дамытып, физикалық ұғымдарды нақты түсінуге септігін тигізеді.

Осы тәсілдер арқылы физика сабағында оқушының қызығушылығы артып қана қоймай, сабақ барысында белсенділік деңгейі жоғарылайды. Әдетте, тек бақылаушы рөлінде отыратын оқушылар да интерактивті әдістер кезінде өз ойларын айтып, талқылауға қатыса бастайды. Бұл – интерактивті әдістердің ең басты жетістігі. Олар білім сапасына ғана емес, оқушының тұлғалық дамуына да оң ықпал етеді.

Бүгінгі мектеп оқушысы – ақпараттық ғасырдың түлегі. Ол дайын білімді қабылдауға емес, оны өз бетімен табуға, сұрыптауға және қолдануға бейімделуі керек. Мұндай қасиеттерді қалыптастыруда интерактивті әдістердің орны ерекше. Физика пәнін оқытуда осы әдістерді тиімді пайдаланған жағдайда оқушылардың логикалық ойлауы, тәжірибелік дағдылары, ғылыми дүниетанымы қалыптасады. Мұғалім үшін бұл – кәсіби шеберлікті шыңдаудың, ал оқушы үшін – толыққанды білім алудың тиімді жолы.

Интерактивті әдістерді жүйелі қолдану мұғалімнің сабақты жоспарлауынан басталады. Әр сабақтың мақсатына, тақырыбына, оқушы деңгейіне қарай лайықталған әдіс қана нәтижелі болмақ. Бұл жерде мұғалімнің шығармашылығы, әдістемелік ізденісі, заманауи технологияларды меңгеруі маңызды рөл атқарады. Мұғалім әдісті таңдап қана қоймай, оны дұрыс жүргізіп, уақытты тиімді пайдаланып, нәтижесін бағалай алуы қажет.

Қорытындылай келе, физика пәнін оқытуда интерактивті әдістерді қолдану – білім беру үрдісін жаңғыртудың, оқушының белсенділігін арттырудың, оқу материалының тиімді меңгерілуін қамтамасыз етудің ең ұтымды жолдарының бірі. Бұл әдістер – бүгінгі білім беру кеңістігіндегі заманауи мұғалімнің басты құралдарының бірі болып қала бермек.